Man brand in substasie doodDie brandweer op die toneel. Foto: Verskaf ŉ Man in sy 20’s is Donderdag dood in ŉ brand wat by ŉ substasie in Durban uitgebreek het. Garrith Jamieson, woordvoerder van Rescue Care Paramedics, het gesê paramedici is omstreeks 16:45 na die toneel in Brickhillweg in Stamford Hill ontbied nadat berigte ontvang is dat ŉ man in die brandende gebou vasgekeer is. “By paramedici se aankoms op die toneel was die Durban-brandweer reeds besig om brand te blus en het dit vinnig onder beheer gebring,” het Jamieson gesê. “Die man het in die brand omgekom en is op die toneel deur paramedici dood verklaar.” Die brand het kragonderbrekings in die omliggende gebiede veroorsaak. Die oorsaak van die brand is onbekend en word ondersoek. Die polisie ondersoek die omstandighede rakende die man se dood.